Паўлік-будаўнік
*Іван Муравейка*

Паўлікаў тата — будаўнік. Працуе му́лярам[[1]](#footnote-1) — складае з цэглы будынкі. Амаль палавіна дамоў у іх вёсцы — мураваныя, і ўсе пабудаваў Паўлікаў тата са сваімі таварышамі.

Аднойчы тата сказаў Паўліку:

— Ты ўжо скончыў дзіцячы садзік і паступіў у школу, у першы клас. Калі станеш зусім-зусім дарослым, кім ты будзеш?

— Буду, як ты, — будаўніком, — адразу ж адказаў Паўлік, бо гэта ён даўно ўжо вырашыў.

— Добра, — падтрымаў сыночка тата, — наша прафесія — самая патрэбная на зямлі. Мая брыгада пачала будаваць новы магазін. Ты хацеў бы нам дапамагчы?

— Яшчэ як хацеў бы, — узрадаваўся Паўлік. — Але ж я нічога не ўмею.

— Я цябе навучу…

Паўлік здагадаўся, што тата хоча ўзяць яго з сабой на будоўлю, і, каб ён не перадумаў, сказаў:

— Дык хадзем хутчэй.

На будоўлі Паўліка сустрэлі весела:

— У нашу брыгаду прыбыло папаўненне. Цяпер мы хутка закончым будаўніцтва.

Тата дапамог сыну ўзысці на рыштаванні[[2]](#footnote-2), і яны пачалі працаваць.

— Бяры цагліну, — сказаў тата. Андрэйка ўзяў.

— Кладзі сюды на раствор.

I яшчэ адну цагліну паклаў Паўлік.

— А цяпер, сынок, бяжы дахаты, — сказаў тата. — Як закончыш першы клас — пакладзеш чатыры цагліны, другі клас — восем цаглін, трэці — шаснаццаць, чацвёрты — трыццаць дзве…

— А як скончу школу, колькі цаглін я за дзень буду класці? — запытаў Паўлік.

— Тады ты будзеш сапраўдным будаўніком і пакладзеш столькі цаглін, колькі я цяпер кладу.

Паўлік злез з рыштаванняў і доўга глядзеў, як працуе яго тата.

Неяк, калі першакласнікі праходзілі ля будучага магазіна, Паўлік паказаў рукой на сярэдзіну сцяны:

— Вунь тыя дзве цагліны — мае!

1. *Му́ляр* — рабочы, які будуе што-небудзь з каменя або цэглы. [↑](#footnote-ref-1)
2. *Рыштава́нне* — часовае збудаванне з дошак, стоек або металічных трубак, якое ўстанаўліваецца ўздоўж сцен будынка для правядзення будаўнічых або рамонтных работ. [↑](#footnote-ref-2)